**Raymond Johansen** (født 1961) er en norsk organiasjonsmann og politiker (Ap) som var bystatsminister for Oslo byråd fra 2015 til 2023. I 2024 startet han som generalsekretær i Norsk Folkehjelp. 

Johansen var statssekretær i Utenriksdepartementet i Jens Stoltenbergs første og andre regjering, og han var partisekretær i Arbeiderpartiet fra 2009 til 2015. Før han ble heltidspolitiker arbeidet han som rørlegger.

Liv og familie
--------------

Johansen gikk på Sogn videregående skole fra 1977 til 1979, og arbeidet deretter som rørlegger, og deltok i 1989 som fagmann i Røde Kors' hjelpearbeid etter jordskjelvet i Armenia i 1988.

Thorbjørn Berntsen, tidligere miljøvernminister for Arbeiderpartiet, er Johansens onkel. Johansen var tidligere gift med Carolina Maira Johansen som er datter av den chilenske politikeren Inés Vargas (Vargas var gift med Reiulf Steen, tidligere leder for Arbeiderpartiet). Robert Steen, Reiulf Steens sønn og Johansens «ste-svoger», var medlem av byrådet fra 2015 til 2023. Johansen har siden 2016 vært gift med partifellen Christin Kristoffersen.

Politisk virke
--------------

Johansen har tidligere vært medlem av Sosialistisk Venstreparti (SV), og han var leder av Sosialistisk Ungdom 1986–1988, dvs. mellom lederperiodene til Kristin Halvorsen og Paul Chaffey. I tiden 1990–1991 var han leder for Oslo SV. Johansen var en av tre SV-byråder i det samarbeidsbyrådet som Rune Gerhardsen ledet i Oslo fra 30. september 1992 til 25. oktober 1995, og var da byråd for miljø og samferdsel. 

Under folkeavstemningen om EU i 1994 markerte byrådene Raymond Johansen og Terje Kalheim seg som EU-tilhengere. Johansen ble stilt opp nest øverst på SVs liste ved kommunevalget i 1995, men ble strøket over 2000 ganger. Han ble ikke valgt inn i bystyret, men ble 5. vara. Johansen var avdelingsdirektør i Norad i perioden 1996–2000.

Johansen ble medlem av Arbeiderpartiet i 1997 og var statssekretær i Utenriksdepartementet for Arbeiderpartiet i Jens Stoltenbergs første regjering i perioden 2000–2001. Etter Arbeiderpartiets valgnederlag ved stortingsvalget i 2001 ledet Johansen det interne utvalget som studerte valgnederlaget og foreslo tiltak for å gjenreise partiets tillit. Han var generalsekretær i Flyktninghjelpen 2002–2005. Johansen var igjen statssekretær i Utenriksdepartementet i Jens Stoltenbergs andre regjering i perioden 2005–2009. Som statssekretær arbeidet Johansen med internasjonale (ikke-europeiske) spørsmål, ikke minst med fredsarbeidet i Palestina, Sudan, Eritrea, og Afrika forøvrig. Fredsarbeid og utviklingsspørsmål er Johansens fremste interessefelt i utenrikspolitikken, og i denne egenskap var hans ansvarsområde som statssekretær i Utenriksdepartementet delvis overlappende med miljø- og utviklingsminister Erik Solheims fagfelt.

I 2009 ble Johansen valgt som partisekretær i Arbeiderpartiet etter Martin Kolberg, og satt i vervet til 2015. Høsten 2014 ble han valgt som byrådslederkandidat og listetopp for Oslo Arbeiderparti til kommunevalget i 2015. Etter valget ble han byrådsleder i Oslo. Han ble gjenvalgt i 2019. Han stilte til valg også i 2023, men tapte valget og ble etterfulgt som byrådsleder av Eirik Lae Solberg (H).

Organisasjonsmann
-----------------

Raymond Johansen var sportslig leder i Vålerenga Fotball, men trakk seg fra det vervet som leder av sportslig utvalg i august 2009.

Etter at han gikk av som byrådsleder i 2023, fikk Johansen stillingen som generalsekretær i Norsk Folkehjelp.

Bokutgivelse
------------

I 2022 ga han ut boka *Gjennom krisa* (sammen med Anders Lundell, Cappelen) med fokus på håndtering av koronapandemien og relasjonen til statlige myndigheter. I boken knytter han også pandemikrisen til egen oppvekst i en arbeiderfamilie på Tveita. Sven Egil Omdal i *Stavanger Aftenblad* beskriver boken som forfriskende og pågående, med preg av assosiasjonsstrømmer som det er vanskelig å vite hvor leder. Omdal ga den terningkast 5. *VGs* anmelder ga terningkast 3 og mener det er mye selvskryt i boken. Espen Søbye i *Morgenbladet* mener boken er preget av at den er kalkulert kommunikasjon ved at den har med uvesentlige private opplysninger (som at han har pacemaker og bor på Bislett) samtidig som andre vesentlige opplysninger er utelatt (som at han har en familierelasjon til byråd Robert Steen og at velgerne vraket ham ved kommunevalget i 1995). *Dagens Næringslivs* anmelder synes det ikke er en særlig god bok.

Referanser
----------

1. ↑   Store norske leksikon, Store norske leksikon-ID Raymond\_Johansen[Hentet fra Wikidata]
2. ↑   www.nettavisen.no[Hentet fra Wikidata]
3. ↑  Byrådslederen. Oslo kommune
4. ↑  Robert Veiåker Johansen: *Mannen som stengte en hel by* - portrettintervju i Aftenposten/Lørdag 4. april 2020
5. ↑  Karlsen, Kirsten (5. juni 2014). «- Var en varm, kjærlig og distré familiemann.». *dagbladet.no* **(norsk)**. Besøkt 28. januar 2023. «Ap-sekretær Raymond Johansen er gift med datteren til Reiulf Steens kone Inés Vargas, Carolina.»
6. ↑  Norderval, Ingunn (29. juni 2022). «Reiulf Steen». *Norsk biografisk leksikon* **(norsk)**. Besøkt 30. januar 2023.
7. ↑  Partisekretær i terrorens tid Arkivert 17. mai 2012 hos Wayback Machine. *Dagsavisen* 28. april 2012
8. ↑  «Raymond Johansen er byrådslederkandidat». *e24.no*. 5. september 2014. Besøkt 30. januar 2023.
9. ↑  «Raymond Johansen hentet den viktigste byråden fra familien». *www.aftenposten.no*. 21. oktober 2015. Besøkt 28. januar 2023.
10. ↑  «Nå er Christin og Raymond gift». Nettavisen. 27. august 2017. Besøkt 27. august 2017.
11. ↑  Raymond Johansen trekker seg Arkivert 1. oktober 2009 hos Wayback Machine. *Vålerenga Fotball* 27. august 2009
12. ↑  Bråthen, Lea Girolami (21. november 2023). «På oppdrag for Norsk Folkehjelp - mens han får etterlønn av Oslo kommune». *NRK*. Besøkt 15. januar 2024.
13. ↑  «Raymond Johansen slår tilbake mot corona-kritikk i ny bok». *www.vg.no*. 22. august 2022. Besøkt 28. januar 2023.
14. ↑  «Pandemien ble en ulikhetsmaskin». *www.aftenbladet.no*. 22. august 2022. Besøkt 28. januar 2023.
15. ↑  «Bokanmeldelse: Mye selvskryt, Raymond». *www.vg.no*. 22. august 2022. Besøkt 28. januar 2023.
16. ↑  Espen Søbye (1. september 2022). «Johansens bikkje nevnes dobbelt så mange ganger som helsebyråden». *Morgenbladet* **(norsk)**. Besøkt 28. januar 2023.
17. ↑  Folkman, Varg Lukas (16. september 2022). «To rapporter fra det indre koronolivet (+)». *www.dn.no* **(norsk)**. Besøkt 28. januar 2023.

Eksterne lenker
---------------

* (en) Raymond Johansen – kategori av bilder, video eller lyd på Commons Rediger på Wikidata
* (en) Raymond Johansen på Internet Movie Database Rediger på Wikidata
* (no) Raymond Johansen hos Virksomme ord Rediger på Wikidata
* (no) Raymond Johansen - Store norske leksikon


|  |  |  |
| --- | --- | --- |
| Forgjenger:**-** | **Oslos byråd for miljø og samferdsel**(1992–1995) | Etterfølger:**Steinar Saghaug** |

| * v
* d
* r
Oslos byrådsledere |
| --- |
| Hans Svelland (1986–89) **·** Michael Tetzschner (1989–92) **·** Rune Gerhardsen (1992–97) **·** Fritz Huitfeldt (1997–2000) **·** Erling Lae (2000–2009) **·** Stian Berger Røsland (2009–2015) **·** Raymond Johansen (2015–) |

| * v
* d
* r
Byrådet i Oslo |
| --- |
|  | 
* Eirik Lae Solberg (byrådsleder, H)
* Hallstein Bjercke (finans, V)
* Marit Kristine Vea (miljø og samferdsel, V)
* Saliba Andreas Korkunc (helse, H)
* Julie Remen Midtgarden (utdanning, H)
* James Stove Lorentzen (byutvikling, H)
* Julianne Ferskaug (sosiale tjenester, V)
* Anita Leirvik North (kultur og næring, H)

 |
| 
* *Se også:* Oslo bystyre
* Politikk i Oslo

 |

| * v
* d
* r
Arbeiderpartiets partisekretærer |
| --- |
| 
* Magnus Nilssen (1901–18)
* Martin Tranmæl (1918–21)
* Einar Gerhardsen (1923–26)
* Trygve Bratteli (1945)
* Haakon Lie (1945–69)
* Ronald Bye (1969–75)
* Ivar Leveraas (1975–86)
* Thorbjørn Jagland (1986–92)
* Dag Terje Andersen (1992–96)
* Solveig Torsvik (1996–2002)
* Martin Kolberg (2002–09)
* Raymond Johansen (2009–15)
* Kjersti Stenseng (2015–)

 |

|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** VIAF **·** GND
 |